CELEX: 32015R0170
Language: sk
Date: 2015-02-04 00:00:00
Title: Vykonávacie nariadenie Komisie (EÚ) 2015/170 zo 4. februára 2015 , ktorým sa zrušuje nariadenie (ES) č. 1135/2009 zavádzajúce osobitné podmienky pre dovoz určitých výrobkov pochádzajúcich alebo odosielaných z Číny  Text s významom pre EHP

5.2.2015   
            
            
               SK
            
            
               Úradný vestník Európskej únie
            
            
               L 29/1
            
         VYKONÁVACIE NARIADENIE KOMISIE (EÚ) 2015/170
   zo 4. februára 2015,
   ktorým sa zrušuje nariadenie (ES) č. 1135/2009 zavádzajúce osobitné podmienky pre dovoz určitých výrobkov pochádzajúcich alebo odosielaných z Číny
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 53 ods. 1 písm. b) bod ii),
   keďže:
   
               (1)
            
            
               Na základe zistení vysokých hladín melamínu v počiatočnej dojčenskej mliečnej výžive, iných mliečnych výrobkoch, sóji a v sójových výrobkoch, ako aj v bikarbonáte amónnom určenom na použitie v potravinách a krmivách v Číne a na dovoz do EÚ sa v zmysle nariadenia Komisie (ES) č. 1135/2009 (2) ukladajú osobitné podmienky vzťahujúce sa na dovoz týchto výrobkov pochádzajúcich alebo odosielaných z Číny. Uvedeným nariadením sa zakazuje dovoz výrobkov obsahujúcich mlieko, mliečne výrobky, sóju alebo sójové výrobky určené na osobitné výživové účely pre dojčatá a malé deti pochádzajúcich alebo odosielaných z Číny. Navyše v prípade približne 20 % zásielok bikarbonátu amónneho určeného na použitie v krmivách a potravinách, ako aj krmív a potravín s obsahom mlieka, mliečnych výrobkov, sóje alebo sójových výrobkov pochádzajúcich alebo odosielaných z Číny sú vykonávané kontroly totožnosti a fyzické kontroly vrátane odberu vzoriek a analýzy na účely sledovania prítomnosti melamínu.
            
         
               (2)
            
            
               Od júla 2009 bol príslušnými orgánmi členských štátov nahlásený len jeden prípad nevyhovujúcej vzorky. Podľa zistení v tejto vzorke, nahlásenej v roku 2011, bola mierne prekročená najvyššia prípustná úroveň melamínu v bikarbonáte amónnom. Preto je vhodné zrušiť osobitné podmienky, ktoré platia na dovoz počiatočnej dojčenskej mliečnej výživy, iných mliečnych výrobkov, sóje alebo sójových výrobkov, ako aj bikarbonátu amónneho určeného na použitie v potravinách a krmivách pochádzajúcich alebo odosielaných z Číny.
            
         
               (3)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Nariadenie (ES) č. 1135/2009 sa týmto zrušuje.
   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 4. februára 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. ES L 31, 1.2.2002, s. 1.
   
      (2)  Nariadenie Komisie (ES) č. 1135/2009 z 25. novembra 2009, ktorým sa ukladajú osobitné podmienky vzťahujúce sa na dovoz určitých výrobkov pochádzajúcich alebo odosielaných z Číny a ktorým sa ruší rozhodnutie 2008/798/ES (Ú. v. EÚ L 311, 26.11.2009, s. 3).